RESOLUCIÓN do 27 de abril de 2004, da Dirección Xeral de Xustiza, pola que se delegan a favor doutros órganos da consellería atribucións de xestión de persoal respecto dos funcionarios ao servizo da Administración de xustiza en Galicia.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 06/05/2004

O Decreto 226/2003, do 11 de abril, polo que se establece a estrutura orgánica da Consellería de Xustiza, Interior e Administración Local, atribúelle á Dirección Xeral de Xustiza a competencia en materia de xestión de persoal ao servizo da Administración de xustiza en Galicia.
Este centro directivo xestiona esta materia a través da Subdirección Xeral de Relacións coa Administración de Xustiza e Recursos Humanos, á que lle corresponde executar as directrices da dirección xeral na materia e exercer as competencias que, con respecto ao persoal funcionario ao servizo da Administración de xustiza, lle correspondan á comunidade
autónoma, dentro da ordenación xeral que se estableza nesta materia sempre que non estean atribuídos a outros organismos.
A reforma da Lei orgánica do poder xudicial levada a cabo pola Lei orgánica 19/2003, do 23 de decembro, introduce un novo modelo de oficina xudicial. Nesta nova estrutura organizativa, a Consellería de Xustiza, Interior e Administración Local asume a xefatura de persoal respecto dos funcionarios destinados nos tribunais, fiscalías, xulgados e servizos da Administración de xustiza en Galicia.
O volume de xestión administrativa que resulta desta xefatura de persoal fai preciso ditar unha orde de delegación de competencias, co obxecto de acadar axilidade e eficacia na xestión dos servizos.
Na súa virtude, de conformidade co establecido no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común,
DISPOÑO:
Primeiro.-Delegación de competencias.
Delegar as seguintes competencias en materia de xestión do persoal funcionario dos corpos de xestión procesual e administrativa, tramitación procesual e administrativa e auxilio xudicial en favor dos delegados provinciais da Consellería de Xustiza, Interior e Administración Local:
-Aprobación do plan de vacacións da oficina xudicial e concesión ou denegación das vacacións.
-Concesión ou denegación de permisos por asuntos particulares e permisos por causa xustificada. Quedan exceptuados desta delegación os permisos para realizar funcións sindicais, de formación sindical e de representación do persoal, e os permisos de maternidade e paternidade en suposto de parto, adopción e acollemento, así como as reducións de xornada con redución proporcional de retribucións.
-Control horario e proposta de desconto proporcional de haberes.
-Xestión das quendas de substitución entre funcionarios titulares para traballar en postos do mesmo corpo en órgano diferente ao de seu destino.
-Corrección disciplinaria das faltas leves mediante a imposición da sanción de apercibimento.
Segundo.-Avocabilidade.
A delegación de competencias efectuada pola presente resolución enténdense sen prexuízo de que, en calquera momento, a Dirección Xeral de Xustiza poida avocar para si o coñecemento e resolución de cantos asuntos comprendidos nestas considere oportunos.
Terceiro.-Control de delegacións.
A Dirección Xeral de Xustiza poderá solicitar dos órganos delegados a remisión periódica dunha relación dos actos que diten no exercicio das atribucións delegadas.
Cuarto.-Efectos.
Esta resolución producirá efectos a partir do día 15 de maio de 2004.
Santiago de Compostela, 27 de abril de 2004.
Juan José Martín Álvarez
Director xeral de Xustiza